Document ID: /fineweb-2-swissfilter-quality_10-filterrobots/filtered/02682.jsonl.gz/14

Elena Gheorghe pleacă sâmbătă la Moscova
Elena Gheorghe pleacă sâmbătă la Moscova
Elena Gheorghe, reprezentanta României la concursul Eurovision 2009, va pleca sâmbătă, 2 mai, spre Moscova, locul de desfăşurare a competiţiei. Cu această ocazie, artista împreună cu alţi membri ai delegaţiei române au susţinut o conferinţă de presă miercuri seara, la sediul TVR.
Elena a declarat că este optimistă în ceea ce priveşte concursul, în timp ce Laurenţiu Duţă, compozitorul piesei „The Balkan Girls", a spus că obţinerea unui rezultat bun va fi cu atât mai grea cu cât concurenţa din acest an va fi acerbă.
Şeful delegaţiei României la Eurovision, Dan Manoliu, a declarat că în acest an echipa are două obiective principale: „să ne calificăm în finală şi să ocupăm un loc cât mai înalt în concurs".
La conferinţă au mai participat reprezentanţi ai casei de discuri Cat Music, care o reprezintă pe Elena Gheorghe, şi ai companiei Blue Air, cea care pune la dispoziţia delegaţiei române un avion special pentru deplasarea la concurs. Astfel, în premieră pentru un concurent român la Eurovision, Elena va călători la bordul unui avion Boeing 737 – 800, Next Generation, pus la dispoziţie de compania Blue Air.
Ultima apariţie live la televizor a Elenei Gheorghe înaintea plecării la Moscova va fi în seara de 1 mai, de la ora 21.00, pe TVR Internaţional, în cadrul unei ediţii speciale a emisiunii VINEri STAR la TVR. Cu această ocazie, Elena Gheorghe va fi în legatură directă cu românii din întreaga lume, dar mai ales cu cei din Europa, care vor putea să-i acorde voturile în concursul Eurovision 2009.
Elena intră în concursul de la Moscova în data de 12 mai, în prima semifinală Eurovision, cu piesa „The Balkan Girls” compusă de Laurenţiu Duţă. Semifinalele Eurovision vor avea loc pe 12 şi 14 mai, iar finala pe 16 mai, toate putând fi urmărite în direct pe TVR 1 şi TVR Internaţional începând cu ora 22.00.